
Gabagamma 100 mg kietosios kapsulės
Gabagamma 300 mg kietosios kapsulės
Gabagamma 400 mg kietosios kapsulės
gabapentinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Gabagamma ir kam jis vartojamas
1. Kas žinotina prieš vartojant Gabagamma
1. Kaip vartoti Gabagamma
1. Galimas šalutinis poveikis
1. Kaip laikyti Gabagamma
1. Pakuotės turinys ir kita informacija


1. Kas yra Gabagamma ir kam jis vartojamas 

Gabagamma priklauso vaistų, vartojamų epilepsijai gydyti ir periferiniam neuropatiniam skausmui (ilgai besitęsiančiam skausmui, kurį sukelia nervų pažeidimas) malšinti, grupei. 
Veiklioji Gabagamma medžiaga yra gabapentinas.

Gabagamma vartojama gydyti:
· įvairioms epilepsijos formoms (priepuoliams, kurie iš pradžių kyla kurioje nors smegenų dalyje, o vėliau išplinta arba neišplinta į kitas smegenų dalis) gydyti. Jus arba Jūsų 6 metų ir vyresnį vaiką gydantis gydytojas skiria Gabagamma epilepsijai gydyti, jeigu taikant esamą gydymą būklė nėra visiškai kontroliuojama. Jeigu gydytojas nenurodė kitaip, Jūs arba Jūsų 6 metų ir vyresnis vaikas turite vartoti Gabagamma kartu su kitais šiuo metu vartojamais vaistais. Suaugusiuosius ir vyresnius nei 12 metų paauglius galima gydyti ir vienu Gabagamma;
· periferiniam neuropatiniam skausmui (ilgai besitęsiančiam skausmui, kurį sukelia nervų pažeidimas). Daugelis įvairių ligų (diabetas, juostinė pūslelinė) gali sukelti periferinį neuropatinį skausmą, kuris pirmiausia atsiranda kojose ir (arba) rankose. Skausmas gali būti apibūdinamas kaip karštas, deginantis, tvinkčiojantis, staigus, duriantis, aštrus, spazmiškas, geliantis, dilgčiojantis, tirpdantis, smeigiantis, badantis ir kt.


2.	Kas žinotina prieš vartojant Gabagamma 

Gabagamma vartoti draudžiama:
· jeigu yra alergija gabapentinui arba bet kuriai pagalbinei šio vaisto medžiagai (jos išvardytos 6 skyriuje). 

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Gabagamma: 
· jeigu Jūs turite inkstų problemų, gydytojas gali skirti vaistą vartoti pagal kitokį dozavimo planą;
· jeigu Jums atliekama hemodializė (nereikalingoms medžiagoms iš organizmo šalinti inkstų nepakankamumo atveju), ir jeigu Jums pasireiškia raumenų skausmas ir (ar) silpnumas, praneškite gydytojui; 
· jeigu atsiranda nuolatinis pilvo skausmas, jeigu jaučiatės ligotu ar esate ligotas, nedelsdami kreipkitės į gydytoją, nes tokie simptomai gali rodyti ūminį pankreatitą (kasos uždegimą);
· jeigu Jums yra nervų sistemos, kvėpavimo sutrikimų arba esate vyresni nei 65 metų, gydytojas gali paskirti Jums kitokį šio vaisto dozavimo režimą;
· prieš pradėdami vartoti šį vaistą, pasakykite gydytojui, jeigu kada nors piktnaudžiavote alkoholiu, receptiniais vaistais ar narkotikais arba buvote nuo šių medžiagų priklausomi; tai gali reikšti, kad turite didesnę riziką tapti priklausomi nuo Gabagamma.

Priklausomybė
Kai kurie žmonės gali tapti priklausomi nuo Gabagamma (jiems gali atsirasti poreikis toliau vartoti vaistą). Nustojus vartoti Gabagamma, jiems gali atsirasti abstinencijos reiškinių (žr. 3 skyrių „Kaip vartoti Gabagamma“ ir „Nustojus vartoti Gabagamma“). Jei nerimaujate, kad galite tapti priklausomi nuo Gabagamma, svarbu pasitarti su gydytoju. 

Jeigu vartodami Gabagamma pastebėjote bet kurį iš šių požymių, tai gali būti ženklas, kad tapote priklausomi: 
-	Jums yra poreikis vartoti vaistą ilgiau nei nurodė jį išrašęs gydytojas;
-	jaučiate, kad Jums reikia vartoti didesnę nei rekomenduojamą vaisto dozę; 
-	vartojate vaistą dėl kitų priežasčių, nei vaistas buvo skirtas; 
-	pakartotinai nesėkmingai bandėte nutraukti arba kontroliuoti vaisto vartojimą;
-	nustoję vartoti vaistą jaučiatės blogai, o vėl pavartoję vaisto jaučiatės geriau. 

Jei pastebėjote bet kurį iš šių požymių, pasitarkite su gydytoju, kad aptartumėte geriausią gydymo būdą, įskaitant tai, kada tikslinga nustoti vartoti vaistą ir kaip tai padaryti saugiai.

Nedaugelis žmonių, kurie buvo gydomi vaistais nuo epilepsijos, tokiais kaip gabapentinas, turėjo minčių apie savęs žalojimą arba savižudybę. Jeigu bet kuriuo metu turite tokių minčių, nedelsdami kreipkitės į gydytoją.

Svarbi informacija apie galimas sunkias reakcijas

Gauta su gabapentino vartojimu susijusių pranešimų apie sunkius odos išbėrimus, įskaitant Stivenso-Džonsono sindromą, toksinę epidermio nekrolizę ir reakciją į vaistą su eozinofilija ir sisteminiais simptomais (DRESS). Pastebėję bent vieną iš simptomų, susijusių su šiomis 4 skyriuje aprašytomis sunkiomis odos reakcijomis, nutraukite gabapentino vartojimą ir nedelsdami kreipkitės į gydytoją.

Perskaitykite rimtų simptomų aprašymą šio pakuotės lapelio 4 skyriuje po teiginio ,,Nedelsdami praneškite savo gydytojui, jeigu, pavartojus vaisto, Jums pasireiškia kurie nors iš šių simptomų. Nors jie yra labai reti, bet gali būti labai rimti“.

Raumenų silpnumas, jautrumas arba skausmas, ypač, jeigu tuo pačiu metu jaučiatės prastai arba pakilo aukšta temperatūra, gali atsirasti dėl nenormalaus raumenų irimo, tai gali pasireikšti sunkia gyvybei pavojinga būkle, sukeliančia inkstų sutrikimus. Taip pat galite patirti šlapimo spalvos pasikeitimą ir kraujo tyrimų rodmenų pasikeitimą (ypač kreatinfosfokinazės koncentracijos padidėjimas). Jei patyrėte bent vieną iš šių simptomų, nedelsdami kreipkitės į gydytoją.

Kiti vaistai ir Gabagamma

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Visų pirma pasakykite gydytojui (arba vaistininkui), jeigu vartojate arba neseniai vartojote kokių nors vaistų nuo traukulių, miego sutrikimų, depresijos, nerimo arba kitų neurologinių ar psichikos sutrikimų.

Vaistai, kurių sudėtyje yra opioidų, pvz., morfino.
Jeigu vartojate vaistų, kurių sudėtyje yra opioidų (pvz., morfino), apie tai pasakykite savo gydytojui arba vaistininkui, nes opioidai gali sustiprinti Gabagamma veikimą. Be to, kai Gabagamma vartojamas kartu su opioidais, gali pasireikšti mieguistumas, sedacija, kvėpavimo susilpnėjimas, arba mirtis.

Antacidiniai vaistai nuo virškinimo sutrikimų
Jeigu Gabagamma vartojamas kartu su skrandžio rūgštingumą mažinančiais (antacidiniais) vaistais, kurių sudėtyje yra aliuminio ir magnio, gali sumažėti Gabagamma absorbcija skrandyje. Dėl to Gabagamma rekomenduojama gerti praėjus mažiausiai dviem valandom po skrandžio rūgštingumą mažinančių vaistų vartojimo.   

Gabagamma
· sąveikos su kitais antiepilepsiniais vaistais ar sudėtinėmis kontraceptinėmis tabletėmis nesitikima;
· gali turėti įtakos kai kuriems laboratorinių tyrimų rezultatams. Jeigu reikia atlikti šlapimo tyrimus, pasakykite gydytojui ar ligoninės personalui, kad vartojate Gabagamma.

Gabagamma vartojimas su maistu

Gabagamma galima vartoti valgant ar nevalgius. 

Nėštumas, žindymo laikotarpis ir vaisingumas

· Jeigu esate nėščia arba manote, kad galbūt esate nėščia, nedelsdama pasakykite gydytojui ir aptarkite su juo galimą riziką, kurią Jūsų vartojamas vaistas gali kelti Jūsų negimusiam vaisiui (naujagimiui) ar kūdikiui.
· Nenutraukite vaisto vartojimo nepasitarus su gydytoju.
· Jeigu planuojate pastoti, kuo anksčiau turite pasitarti su gydytoju arba vaistininku.
· Jei žindote kūdikį ar planuojate žindyti, prieš vartodama šį vaistą, pasitarkite su gydytoju arba vaistininku.

Nėštumas
Gabagamma prireikus gali būti vartojamas pirmojo nėštumo trimestro laikotarpiu. Jei planuojate pastoti ar jau pastojote, arba manote, kad esate nėščia, nedelsiant pasitarkite su gydytoju. Jei pastojote ir sergate epilepsija, svarbu nenustoti vartoti vaisto nepasitarus su gydytoju, nes tai gali pasunkinti Jūsų ligą. Ligos eigos pablogėjimas gali sukelti riziką Jums ir Jūsų negimusiam vaisiui (naujagimiui). Atlikus tyrimą, kuriame buvo analizuojami Šiaurės šalyse gyvenančių moterų, vartojusių gabapentino per pirmuosius 3 nėštumo mėnesius, duomenys, įgimtų formavimosi ydų ar smegenų funkcijos vystymosi sutrikimų (nervų sistemos raidos sutrikimų) rizikos padidėjimo nebuvo nustatyta. Vis dėlto moterims, kurios nėštumo metu vartojo gabapentino, buvo padidėjusi naujagimių mažo gimimo svorio ir priešlaikinio gimdymo rizika.

Jeigu pastojote, manote, kad galite būti nėščia, ar planuojate pastoti vartodama Gabagamma, nedelsdama kreipkitės į savo gydytoją. Staigiai nutraukti šio vaisto vartojimo negalima, nes tai gali sukelti nutraukimo priepuolius, kurie gali turėti rimtų pasekmių Jums ir vaisiui.

Žindymas
Gabagamma veiklioji medžiaga gabapentinas išsiskiria į motinos pieną. Kadangi poveikis kūdikiui nėra žinomas, žindymo metu Gabagamma vartoti nerekomenduojama.

Vaisingumas
Tyrimų su gyvūnais metu poveikio vaisingumui nepastebėta.

Vairavimas ir mechanizmų valdymas 

Gabagamma gali sukelti svaigulį, mieguistumą ar nuovargį. Vairuoti ir valdyti mechanizmų ar dalyvauti kitoje pavojingoje veikloje negalima tol, kol nesužinosite, kaip gydymas šiuo vaistu veikia Jūsų gebėjimus. 

Gabagamma sudėtyje yra laktozės

Gabagamma kietųjų kapsulių sudėtyje yra laktozės (t.y. cukraus tipas). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3. 	Kaip vartoti Gabagamma 

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką. Nevartokite didesnės vaisto dozės nei paskirta.

Jūsų gydytojas parinks Jums tinkamiausią vaisto dozę. 

Epilepsija. Rekomenduojama dozė yra

Suaugusieji ir paaugliai 
Vartokite tiek kapsulių, kiek nurodė Jūsų gydytojas. Įprastai gydytojas Jums tinkamą dozę nustatys palaipsniui.
Pradinė dozė yra tarp 300 mg ir 900 mg per parą. 
Toliau dozė gali būti palaipsniui didinama iki maksimalios 3 600 mg dozės per parą, kurią Jums gydytojas lieps išgerti per tris kartus vienodomis dozėmis, t.y. vieną iš ryto, kitą per pietus ir trečią vakare. 

Vaikai 6 metų amžiaus ir vyresni
Kokią vaisto dozę skirti Jūsų vaikui, nuspręs gydytojas, nes ji yra skaičiuojama pagal Jūsų vaiko svorį. 
Gydymas pradedamas mažiausia pradine doze, kuri palaipsniui yra didinama trijų dienų laikotarpyje. Įprastai pradinė dozė epilepsijos kontrolei yra 25 – 35 mg kilogramui kūno svorio per parą. Ši dozė yra padalijama į tris dalis ir kapsulės turi būti geriamos kiekvieną dieną, ryte, per pietus ir vakare. 

Gabagamma negalima vartoti jaunesniems kaip 6 metų vaikams. 

Periferinis neuropatinis skausmas. Rekomenduojama dozė yra

Suaugusieji
Vartokite tiek kapsulių, kiek nurodė Jūsų gydytojas. Paprastai gydytojas Jums tinkamą dozę nustatys palaipsniui. 
Pradinė dozė yra tarp 300 mg ir 900 mg per parą. 
Paskui dozė gali būti palaipsniui didinama iki maksimalios 3 600 mg dozės per parą, kurią Jums gydytojas lieps išgerti per tris kartus vienodomis dozėmis, t.y. vieną iš ryto, kitą per pietus ir trečią vakare. 

Jeigu Jūs turite problemų su inkstais arba Jums atliekama hemodializė
Jeigu Jūs turite problemų su inkstais arba Jums atliekama hemodializė, gydytojas gali skirti kitokį vartojimo grafiką ir (arba) dozę.

Jeigu esate senyvas pacientas (vyresnis kaip 65 metų)
Turite vartoti įprastinę Gabagamma dozę, išskyrus, jeigu sergate inkstų liga. Jeigu sergate inkstų liga, gydytojas gali skirti kitokią gydymo schemą ir (arba) dozę.

Jeigu manote, kad Gabagamma veikia per stipriai arba per silpnai, kiek galima greičiau kreipkitės į gydytoją arba vaistininką.

Vartojimo metodas
Gabagamma reikia vartoti per burną. Visada reikia nuryti kapsulę užsigeriant dideliu vandens kiekiu. 

Vartokite Gabagamma tol, kol gydytojas lieps nutraukti gydymą.

Ką daryti pavartojus per didelę Gabagamma dozę
Didesnių negu rekomenduojamos dozių vartojimas gali sukelti dažnesnį šalutinį poveikį, įskaitant sąmonės netekimą, svaigulį, dvejinimąsi akyse, neaiškią kalbą, mieguistumą ir viduriavimą.
Nedelsdami skambinkite savo gydytojui arba vykite į ligoninės skubios pagalbos skyrių. Pasiimkite su savimi likusias kapsules, dėžutę ir etiketę, kad ligoninėje galėtų tiksliai pasakyti, kokio vaisto išgėrėte. 

Pamiršus pavartoti Gabagamma 
Jeigu pamiršote pavartoti vaisto, jo dozę išgerkite iš karto kai tik prisiminsite, nebent jau atėjęs kitos dozės vartojimo laikas. Negalima vartoti dvigubos dozės norint kompensuoti praleistą dozę. 

Nustojus vartoti Gabagamma 
Nenustokite vartoti Gabagamma staiga. Jei norite nustoti vartoti Gabagamma, pirmiausia pasitarkite su gydytoju. Jis nurodys, kaip tai padaryti. Jeigu reikia nutraukti gydymą, tai turi būti daroma palaipsniui, mažiausiai 1 savaitės laikotarpyje. Turite žinoti, kad baigus trumpalaikį ar ilgalaikį gydymą Gabagamma, galite patirti tam tikrą šalutinį poveikį, taip vadinamus abstinencijos reiškinius. Galimi tokie reiškiniai: priepuoliai, nerimas, miego sutrikimai, šleikštulys (pykinimas), skausmas, prakaitavimas, drebulys, galvos skausmas, depresija, nenormali savijauta, galvos svaigimas ir prasta bendra savijauta. Šie reiškiniai paprastai pasireiškia per 48 valandas nustojus vartoti Gabagamma. Jei patiriate abstinencijos reiškinių, kreipkitės į gydytoją.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką. 


4. 	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Pastebėję bent vieną iš toliau nurodytų simptomų, nutraukite Gabagamma vartojimą ir nedelsdami kreipkitės į gydytoją: 
· rausvos neiškilusios į taikinį panašios ar apskritos dėmės (centre dažnai atsiranda pūslė) liemens srityje, odos lupimasis, burnos, gerklės (ryklės), nosies, lytinių organų ir akių išopėjimas. Prieš atsirandant tokiam sunkiam odos išbėrimui, pacientui gali pasireikšti karščiavimas ir gripą primenantys simptomai (Stivenso-Džonsono sindromas, toksinė epidermio nekrolizė); 
· išplitęs išbėrimas, aukšta kūno temperatūra ir padidėję limfmazgiai (DRESS sindromas ar padidėjusio jautrumo vaistui sindromas).

Nedelsdami kreipkitės į gydytoją, jeigu pavartojus vaisto, Jums pasireiškia kurie nors iš šių simptomų. Jie gali būti labai sunkūs:

· kvėpavimo sutrikimai, kuriems pasireiškus sunkia forma, Jums gali reikėti skubios medicininės pagalbos ir intensyvios priežiūros, kad Jūs galėtumėte toliau normaliai kvėpuoti;
· Gabagamma gali sukelti sunkią gyvybei pavojingą alerginę reakciją, kuri gali paveikti odą ir kitas organizmo vietas, pavyzdžiui, kepenis ar kraujo ląsteles. Jeigu kyla šios rūšies alerginė reakcija, bėrimas gali pasireikšti arba nepasireikšti. Dėl jos gali prireikti gydymo ligoninėje arba Gabagamma vartojimo nutraukimo. Iš karto kreipkitės į savo gydytoją, jeigu atsiranda kuris nors iš išvardytų simptomų:
· odos bėrimas ir paraudimas, ir (arba) plaukų slinkimas;
· dilgėlinė;
· karščiavimas;
· nepraeinantis limfmazgių padidėjimas;
· lūpų, veido ar liežuvio patinimas;
· odos ar akių baltymo pageltimas;
· neįprastos mėlynės ar kraujavimas;
· sunkus nuovargis ar silpnumas;
· netikėtas raumenų skausmas;
· dažnos infekcinės ligos.

Šie simptomai gali būti pirmieji sunkios reakcijos požymiai. Gydytojas turės Jus ištirti ir nuspręsti, ar galite toliau vartoti Gabagamma.

Jeigu Jums atliekama hemodializė, pasakykite savo gydytojui, jeigu Jums atsiranda raumenų skausmas ir (ar) silpnumas.

Kiti šalutiniai poveikiai yra tokie:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· virusinė infekcija;
· mieguistumas, galvos svaigimas, koordinacijos sutrikimas;
· nuovargis, karščiavimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· plaučių uždegimas, kvėpavimo takų infekcijos, šlapimo takų infekcija, ausų uždegimas ar kitokios infekcijos;
· baltųjų kraujo ląstelių kiekio sumažėjimas;
· anoreksija, apetito padidėjimas;
· pyktis kitiems, sumišimas, nuotaikos pokyčiai, depresija, nerimas, nervingumas, mąstymo sutrikimai;
· traukuliai, mėšlungiški judesiai, kalbos sutrikimas, atminties sutrikimas, rankų drebėjimas, miego sutrikimai, galvos skausmas, odos jautrumas, sumažėję jutimai (sustingimas), koordinacijos sutrikimai, neįprasti akių judesiai, refleksų sustiprėjimas, susilpnėjimas arba išnykimas;
· neryškus matymas, dvejinimasis akyse;
· svaigulys;
· padidėjęs kraujo spaudimas, kraujagyslių išsiplėtimas;
· pasunkėjęs kvėpavimas, bronchitas, gerklės skausmas, kosulys, nosies išsausėjimas;
· vėmimas, pykinimas, dantų anomalijos, dantenų uždegimas, viduriavimas, pilvo skausmai, virškinimo sutrikimas, vidurių užkietėjimas, burnos ar gerklės sausumas, dujų kaupimasis žarnyne;
· veido pabrinkimas, mėlynės, išbėrimas, odos niežulys, veido riebalinių liaukų uždegimas (spuogai);
· sąnarių, raumenų, nugaros skausmas, trūkčiojimas;
· erekcijos sutrikimas (impotencija);
· kojų ir rankų patinimas, judėjimo sunkumai, silpnumas, skausmas, prasta savijauta, į gripą panašūs simptomai;
· baltųjų kraujo ląstelių sumažėjimas, svorio padidėjimas, netyčiniai susižeidimai, lūžiai, nubrozdinimai.

Papildomai dažnai klinikiniuose tyrimuose vaikams pastebėtas agresyvus elgesys ir mėšlungiški judesiai.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· ažitacija (lėtinė būklė, susijusi su neramumu ir nesąmoningais betiksliais judesiais);
· alerginės reakcijos, tokios kaip dilgėlinė;
· sumažėjęs judrumas;
· smarkus širdies plakimas;
· rijimo sutrikimas;
· galimas veido, liemens ir galūnių patinimas;
· nenormalūs kraujo tyrimų rodmenys, rodantys kepenų sutrikimą;
· psichikos sutrikimai;
· nugriuvimas;
· gliukozės koncentracijos kraujyje padidėjimas (dažniausiai stebima cukriniu diabetu sergantiems pacientams).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· gliukozės koncentracijos kraujyje sumažėjimas (dažniausiai stebima cukriniu diabetu sergantiems pacientams);
· sąmonės netekimas;
· pasunkėjęs kvėpavimas, paviršutiniškas kvėpavimas (kvėpavimo slopinimas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· priklausomybė nuo Gabagamma („priklausomybė nuo vaisto“) 

Po gabapentino patekimo į rinką buvo pastebėti šie nepageidaujami poveikiai:
· kraujo plokštelių kiekio sumažėjimas (ląstelės, nuo kurių priklauso kraujo krešėjimas);
· mintys apie savižudybę, haliucinacijos;
· nenormalaus judėjimo (raitymasis, mėšlungiški judesiai, sustingimas) problemos;
· skambėjimas ausyse;
· odos ir akių pageltimas (gelta), kepenų uždegimas;
· ūminis inkstų nepakankamumas, šlapimo nelaikymas;
· krūtų audinio išvešėjimas, krūtų padidėjimas;
· šalutiniai reiškiniai, atsirandantys staigiai nutraukus gabapentino vartojimą (nerimas, miego
sutrikimai, bloga savijauta, skausmas, prakaitavimas), krūtinės skausmas;
· raumenų skaidulų irimas (rabdomiolizė);
· kraujo tyrimų rodmenų pasikeitimas (kreatinfosfokinazės koncentracijos  padidėjimas);
· lytinės funkcijos sutrikimai, įskaitant negalėjimą pasiekti orgazmo, uždelstą ejakuliaciją;
· natrio kiekio kraujyje sumažėjimas;
· anafilaksija (sunki, galinti būti pavojinga gyvybei alerginė reakcija, pasireiškianti pasunkėjusiu kvėpavimu; lūpų, gerklės ir liežuvio tinimu bei hipotenzija, dėl kurių reikia skubios medicinos pagalbos);
· priklausomybės nuo Gabagamma susidarymas („priklausomybė nuo vaisto“).

Turite žinoti, kad baigus trumpalaikį ar ilgalaikį gydymą Gabagamma, galite patirti tam tikrą šalutinį poveikį, taip vadinamus abstinencijos reiškinius (žr. „Nustojus vartoti Gabagamma“).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. 	Kaip laikyti Gabagamma 

Šį vaistą laikykite vaikams nepastebimoje ir nepasiekiamoje vietoje.

Ant dėžutės, lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.

PVC/aliuminio lizdinė plokštelė: laikyti gamintojo pakuotėje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6. 	Pakuotės turinys ir kita informacija 

Gabagamma sudėtis 

- 	Veiklioji medžiaga yra gabapentinas.
Kiekvienoje kietojoje želatinos kapsulėje yra 100 mg, 300 mg arba 400 mg gabapentino. 
-            Pagalbinės medžiagos yra:
Kapsulės turinys: laktozė, kukurūzų krakmolas, talkas.
Kapsulės korpusas: želatina, titano dioksidas (E171).
Gabagamma 300 mg kietosiose kapsulėse papildomai yra:
Geltonojo geležies oksido (E172)
Gabagamma 400 mg kietosiose kapsulėse papildomai yra:
Geltonojo geležies oksido (E172)
Raudonojo geležies oksido (E172)

Gabagamma išvaizda ir kiekis pakuotėje 

Kietoji kapsulė
Gabagamma 100 mg kietoji kapsulė: kieta želatininė kapsulė su baltu nepermatomu korpusu ir dangteliu.
Gabagamma 300 mg kietoji kapsulė: kieta želatininė kapsulė su geltonu nepermatomu korpusu ir dangteliu.
Gabagamma 400 mg kietoji kapsulė: kieta želatininė kapsulė su oranžiniu nepermatomu korpusu ir dangteliu.
 
Kapsulės tiekiamos PVC/Aliuminio lizdinėse plokštelėse.
Vienoje kartoninėje dėžutėje yra 20, 50 arba 100 Gabagamma 100 mg kietųjų kapsulių.
Vienoje kartoninėje dėžutėje yra 50 arba 100 Gabagamma 300 mg arba Gabagamma 400 mg kietųjų kapsulių.

Gali būti tiekiamos ne visų dydžių pakuotės.

Registruotojas ir gamintojas
Registruotojas
Wörwag Pharma GmbH & Co. KG
Flugfeld-Allee 24
71034 Böblingen
Vokietija

Gamintojai
Wörwag Pharma GmbH & Co. KG 
Flugfeld-Allee 24 
70134 Böblingen 
Vokietija

Wörwag Pharma Operations Sp. z o.o.
ul. gen. Mariana Langiewicza 58 
95-050 Konstantynów Łódzki
Lenkija

Jeigu apie šį vaistą norite sužinoti daugiau, kreipkitės į registruotoją.

Šis vaistas Europos ekonominės erdvės valstybėse narėse registruotas tokiais pavadinimais:
[bookmark: OLE_LINK3][bookmark: OLE_LINK2]Čekija:		Gabagamma 100/ 300/ 400 mg	
Vokietija:                       	Gabagamma 100/ 300/ 400 mg Hartkapseln
Lietuva:		Gabagamma 100/ 300/ 400 mg kietosios kapsulės
Slovakija:		Gabagamma 100/ 300/ 400


Šis pakuotės lapelis paskutinį kartą peržiūrėtas 2025-11-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos  sveikatos apsaugos ministerijos tinklalapyje https://vvkt.lrv.lt/lt/.

